Χοσέ Άνχελ Κρέσπο

Ο **Χοσέ Άνχελ Κρέσπο Ρινκόν** (ισπανικά: *José Ángel Crespo Rincón,* γεννημένος στις 9 Φεβρουαρίου 1987) είναι Ισπανός πρώην επαγγελματίας ποδοσφαιριστής, ο οποίος αγωνιζόταν, κυρίως, ως κεντρικός αμυντικός αλλά και ως πλάγιος αμυντικός.

## Επαγγελματική σταδιοδρομία

### Σεβίλλη
Ο Κρέσπο γεννήθηκε στη Λόρα δελ Ρίο της Ανδαλουσίας. Είναι «προϊόν» της ακαδημίας της Σεβίλλης. Στις 21 Δεκεμβρίου 2005, έκανε το ντεμπούτο του με την πρώτη ομάδα στην εκτός έδρας ήττα με 0-1 από τη Χετάφε. Αγωνίστηκε σε δύο ακόμα παιχνίδια της Πριμέρα Ντιβισιόν κατά τη διάρκεια της σεζόν 2005-06, αλλά εξακολουθούσε να είναι μέλος της Σεβίγια ΑΚ (δεύτερης ομάδας της Σεβίλλης). Εκείνη την χρονιά, πανηγύρισε με την πρώτη ομάδα την κατάκτηση του κυπέλλου ΟΥΕΦΑ.

Την σεζόν 2007-08, ύστερα από το θάνατο του Αντόνιο Πουέρτα (ο οποίος έπαιζε ως επί το πλείστον ως αριστερός πλάγιος αμυντικός), ο Κρέσπο προωθήθηκε μόνιμα στην πρώτη ομάδα. Τον Δεκέμβριο του 2008, η Άστον Βίλα έδειξε ενδιαφέρον να τον αποκτήσει μετά από τις αρκετά καλές εμφανίσεις που πραγματοποίησε υπό τον προπονητή Μανόλο Χιμένεθ.

Στις 3 Ιουλίου 2009, δόθηκε ως δανεικός στη Ράθινγκ Σανταντέρ για τη σεζόν 2009-10. Είχε ελάχιστες συμμετοχές κατά τη διάρκεια της παραμονής του στους Κανταβριανούς, με την ομάδα να αποφεύγει τον υποβιβασμό την τελευταία στιγμή. Ακολούθως, αποδεσμεύθηκε από τη Σεβίλλη και εντάχθηκε στην ιταλική Κάλτσο Πάντοβα.

### Μπολόνια
Στις 14 Ιουλίου 2011, μετακινήθηκε στη Μπολόνια μαζί με τους συμπαίκτες του στην Πάντοβα, Φεντερίκο Αγκλιάρντι και Ντανιέλε Βαντατζιάτο. Αφού είχε μικρό χρόνο συμμετοχής στην ομάδα, αγωνίστηκε ως δανεικός, στις Ελλάς Βερόνα και Κόρδοβα, υπογράφοντας μόνιμο συμβόλαιο διάρκειας δύο ετών με την τελευταία στις 27 Απριλίου 2015, που τέθηκε σε ισχύ τον Ιούλιο.

Κατά τη διάρκεια της θητείας του στο Ρενάτο Νταλ'Αρα, έκανε το ντεμπούτο του στη Σέριε Α στις 21 Δεκεμβρίου 2011, παίζοντας σε όλο τον αγώνα στην ήττα της Μπολόνια με σκορ 0-2 από τη Ρόμα. Σημείωσε το πρώτο και μοναδικό του γκολ στο πρωτάθλημα στις 27 Οκτωβρίου 2013, για να βοηθήσει την ομάδα του στην νίκη με 1-0 επί της Λιβόρνο.

### Άστον Βίλα
Στις 27 Ιουλίου 2015, η Άστον Βίλα ανακοίνωσε τη μεταγραφή του από την Μπολόνια με συμβόλαιο τριετούς διάρκειας. Στις 3 Οκτωβρίου, έκανε την πρώτη του εμφάνιση στην Πρέμιερ Λιγκ, αρχίζοντας βασικός στην ήττα με 0-1 από τη Στόουκ Σίτι.

Στις 20 Ιανουαρίου 2016, ανακοινώθηκε ο δανεισμός του για 6 μήνες στη Ράγιο Βαγιεκάνο. Με την Ισπανική ομάδα, αγωνίστηκε σε 9 παιχνίδια, μέχρι το τέλος της σεζόν.

### ΠΑΟΚ
Στις αρχές Ιουλίου του 2016, υπέγραψε διετές συμβόλαιο με  τον ΠΑΟΚ. Στις 2 Δεκεμβρίου 2017, σημείωσε το πρώτο του γκολ στη Σούπερλιγκ, στη εκτός έδρας νίκη με 3-0 επί της Ξάνθης. Η λήξη της σεζόν βρήκε τον Κρέσπο κυπελλούχο Ελλάδος, με τον ΠΑΟΚ να επικρατεί στον τελικό επί της ΑΕΚ με 2-1. Ο Κρέσπο αγωνίστηκε και στα 90' της αναμέτρησης.

Την επόμενη χρονιά, αποτέλεσε ξανά σταθερό πυλώνα της άμυνας του ΠΑΟΚ και πραγματοποίησε εξαιρετικές εμφανίσεις. Στέφθηκε εκ νέου κυπελλούχος Ελλάδος για το 2017-2018, με τον ΠΑΟΚ να αντιμετωπίζει ξανά την ΑΕΚ στο στάδιο του ΟΑΚΑ. Το τελικό σκορ ήταν 2-0 υπέρ του ΠΑΟΚ. Ο Κρέσπο αγωνίστηκε ξανά για όλη την διάρκεια του αγώνα. Για το 2018-2019, μαζί με τον Φερνάντο Βαρέλα, αποτέλεσαν, για τρίτη συνεχόμενη χρονιά, το αμυντικό δίδυμο του δικεφάλου και στο φινάλε της σεζόν πανηγύρισε το νταμπλ αφού πέρα από το πρωτάθλημα, κατέκτησε και το κύπελλο. Κατά την διάρκεια της χειμερινής περιόδου, ανανέωσε το συμβόλαιό του με την ομάδα μέχρι το 2021.
Τον Δεκέμβρη του 2020, κατέληξε σε συμφωνία με την ομάδα του ΠΑΟΚ για ανανέωση του συμβολαίου του μέχρι το καλοκαίρι του 2022.

Το 2019-2020 αγωνίστηκε σε 20 αγώνες σε όλη την σεζόν εξαιτίας τραυματισμού που υπέστη. Για το 2020-2021, αποτέλεσε βασικό στέλεχος της ομάδος για όλη την διάρκεια της σεζόν, ενώ στο φινάλε της χρονιάς, στέφθηκε κυπελλούχος Ελλάδας για τέταρτη φορά με την φανέλα του ΠΑΟΚ. Στον τελικό της 22 Μαΐου, ο ΠΑΟΚ ήρθε αντιμέτωπος με τον ΟΣΦΠ, με τον Δικέφαλο του Βορρά να επικρατεί με σκορ 2-1. Ο Κρέσπο, για ακόμη έναν τελικό, αποτέλεσε έναν από τους βασικούς κεντρικούς αμυντικούς της ομάδας. Με αυτόν τον τίτλο, μαζί με τον έτερο αμυντικό του ΠΑΟΚ, Φερνάντο Βαρέλα, έγιναν οι δύο παίκτες του ΠΑΟΚ με τους περισσότερους τίτλους στην ιστορία της ομάδας, ένα επίτευγμα που λίγα χρόνια μετά, κατάφερε και ο Αντελίνο Βιεϊρίνια. 

Στην ομάδα του ΠΑΟΚ έμεινε για ακόμη έναν χρόνο (2021-2022), όπου αγωνίστηκε συνολικά σε 28 αγώνες, πετυχαίνοντας δύο γκολ. Με την λήξη της σεζόν και έπειτα από έξι χρόνια και πέντε τρόπαια, αποχώρησε από τον σύλλογο της Θεσσαλονίκης. Με την φανέλα του ΠΑΟΚ, αγωνίστηκε συνολικά σε 211 αγώνες σε όλες τις διοργανώσεις, πετυχαίνοντας 9 γκολ και προσφέροντας 8 ασίστ. 

### ΑΠΟΕΛ
Τον Ιούνιο του 2022, υπέγραψε για δύο χρόνια στον ΑΠΟΕΛ ως ελεύθερος, ξεκινώντας συχνά στην βασική ενδεκάδα. Την δεύτερη χρονιά του με την ομάδα, πανηγύρισε και την κατάκτηση του πρωταθλήματος. Με την λήξη των εγχώριων διοργανώσεων, ανακοίνωσε το τέλος της πλούσιας ποδοσφαιρικής του καριέρας.

## Εθνική ομάδα
Ο Κρέσπο έχει αγωνιστεί με τις «μικρές» Εθνικές Ισπανίας. Συγκεκριμένα: την U19, καταγράφοντας 6 συμμετοχές, την U20, όπου αγωνίστηκε σε 5 παιχνίδια και την U21, με την οποία σημείωσε 4 συμμετοχές. Με την U19 της Εθνικής Ισπανίας, κατέκτησε το Ευρωπαϊκό Πρωτάθλημα Ποδοσφαίρου, το 2006.

## Στατιστικά σταδιοδρομίας

### Ομαδικά

: *Μέχρι τις 24 Μαΐου 2024.*



## Διακρίσεις

### Ομαδικές
**Σεβίλλη Β**

* Σεγούντα Ντιβισιόν Β: **1** 2006-07

**Σεβίλλη**

* Κύπελλο ΟΥΕΦΑ: **1** 2005-06

**ΠΑΟΚ**

* Κύπελλο Ελλάδος: **4** 2016-2017, 2017-2018, 2018-2019, 2020-2021
* Πρωτάθλημα Ελλάδας: **1** 2018-2019

**ΑΠΟΕΛ**

* Πρωτάθλημα Κύπρου: **1** 2023-2024

### Διεθνής
**Ισπανία U19**

* Ευρωπαϊκό Πρωτάθλημα Ποδοσφαίρου U19: **1** 2006

## Παραπομπές


## Εξωτερικοί σύνδεσμοι
*   
* Στατιστικά στο Tutto Calciatori  
*      
*Προφίλ στο Transfermarkt.com

Κατηγορία:Ισπανοί ποδοσφαιριστές
Κατηγορία:Ανδαλουσιανοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ισπανίας Κ19
Κατηγορία:Ποδοσφαιριστές Εθνικής Ισπανίας Κ20
Κατηγορία:Ποδοσφαιριστές Εθνικής Ισπανίας Κ21
Κατηγορία:Ποδοσφαιριστές Σεβίγια ΑΚ
Κατηγορία:Ποδοσφαιριστές Σεγούντα Ντιβιζιόν Β
Κατηγορία:Ποδοσφαιριστές Σεγούντα Ντιβιζιόν
Κατηγορία:Ποδοσφαιριστές Σεβίλλη ΦΚ
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Ράθινγκ Σανταντέρ
Κατηγορία:Ποδοσφαιριστές Κάλτσιο Πάντοβα
Κατηγορία:Ποδοσφαιριστές Σέριε Β
Κατηγορία:Ισπανοί ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ιταλία
Κατηγορία:Ποδοσφαιριστές Μπολόνια ΦΚ 1909
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Ελλάς Βερόνα
Κατηγορία:Ποδοσφαιριστές ΦΚ Κόρδοβα
Κατηγορία:Ποδοσφαιριστές Άστον Βίλα
Κατηγορία:Ποδοσφαιριστές Πρέμιερ Λιγκ
Κατηγορία:Ξένοι ποδοσφαιριστές στην Αγγλία
Κατηγορία:Ποδοσφαιριστές Ράγιο Βαγιεκάνο
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές ΑΠΟΕΛ
Κατηγορία:Ξένοι ποδοσφαιριστές στην Κύπρο
Κατηγορία:Ποδοσφαιριστές Α΄ κατηγορίας Κύπρου